b'\n_START_ARTICLE_\nEnrikas Ki\xc5\xa1kis\n_START_PARAGRAPH_\nEnrikas Ki\xc5\xa1kis (1905 m. vasario 10 d. Peterburge, Rusija \xe2\x80\x93 1957 m. lapkri\xc4\x8dio 10 d. Vilniuje) \xe2\x80\x93 muzikos pedagogas, chorvedys, kompozitorius.\n_START_SECTION_\nBiografija\n_START_PARAGRAPH_\n1920\xe2\x80\x931925 m. mok\xc4\x97si Ukmerg\xc4\x97s gimnazijoje, kur i\xc5\xa1moko skambinti fortepijonu ir grie\xc5\xbeti smuiku. 1925\xe2\x80\x931928 m. smuikuoti mok\xc4\x97si Klaip\xc4\x97dos muzikos mokykloje \xe2\x80\x93 konservatorijoje, o 1929\xe2\x80\x931938 m. (su pertraukomis) Kauno konservatorijoje studijavo vargonavim\xc4\x85 (d\xc4\x97st. Juozas Naujalis), chorvedyb\xc4\x85 (d\xc4\x97st. Nikodemas Martinonis) ir kompozicij\xc4\x85 (d\xc4\x97st. Juozas Gruodis). Studij\xc5\xb3 metais mokytojavo Anyk\xc5\xa1\xc4\x8di\xc5\xb3 ir Kauno gimnazijose, dalyvavo Lietuvos muzik\xc5\xb3 draugijos veikloje._NEWLINE_1938\xe2\x80\x931945 m. mokytojavo ir vadovavo chorams Ukmerg\xc4\x97s mokytoj\xc5\xb3 seminarijoje. 1945\xe2\x80\x931949 m. d\xc4\x97st\xc4\x97 ir vadovavo student\xc5\xb3 chorui Vilniaus valstybiniame pedagoginiame institute. Kur\xc4\xaf laik\xc4\x85 buvo Vilniaus de\xc5\xa1imtmet\xc4\x97s muzikos mokyklos direktoriaus pavaduotojas mokymo reikalams ir teorini\xc5\xb3 disciplin\xc5\xb3 d\xc4\x97stytojas._NEWLINE_1948\xe2\x80\x931950 m. \xe2\x80\x93 Respublikini\xc5\xb3 liaudies k\xc5\xabrybos nam\xc5\xb3 metodininkas, prisid\xc4\x97jo prie 1950 m. respublikin\xc4\x97s dain\xc5\xb3 \xc5\xa1vent\xc4\x97s surengimo. 1949\xe2\x80\x931955 m. \xe2\x80\x93 Lietuvos valstybin\xc4\x97s konservatorijos Liaudies instrument\xc5\xb3 katedros teorini\xc5\xb3 disciplin\xc5\xb3 d\xc4\x97stytojas._NEWLINE_Kur tik gyveno, visur organizavo chorus, vokalinius ansamblius ir orkestrus, rinko ir harmonizavo lietuvi\xc5\xb3 liaudies dainas, suk\xc5\xabr\xc4\x97 vokalini\xc5\xb3 ir instrumentini\xc5\xb3 k\xc5\xabrini\xc5\xb3, para\xc5\xa1\xc4\x97 metodini\xc5\xb3 ir muzikos kritikos straipsni\xc5\xb3. S\xc5\xabnus Saulius Ki\xc5\xa1kis \xe2\x80\x93 smuikininkas, M. K. \xc4\x8ciurlionio stygini\xc5\xb3 kvarteto artistas.\n_START_SECTION_\n\xc5\xa0altinis\n_START_PARAGRAPH_\nBoleslovas Zubrickas. Pasaulio lietuvi\xc5\xb3 chorved\xc5\xbeiai: enciklopedinis \xc5\xbeinynas. Vilnius, 1999. Informacijos publikavimui gautas \xc5\xbeodinis autoriaus leidimas.'